Miljoene verlore toe Gauteng in dollar pleks van rand betaalDie fout het tot ‘n verlies van sowat R6,8 miljoen gelei. (Foto: Unsplash) Die Gautengse tesourie het meer as R6,8 miljoen verloor nadat hy Microsoft in Amerikaanse dollar, pleks van rand, betaal het. Adriana Randall, ŉ DA-lid van die Gautengse provinsiale wetgewer, sê dié geld kon gebruik word 48 000 dosisse van die Johnson & Johnson-entstof teen Covid-19 te koop en talle mense teen die virus help beskerm het. Volgens die LUR vir finansies en e-regering in Gauteng, Nomantu Nkomo-Ralehoko, het die bedrag wat veronderstel was om aan Microsoft Ierland betaal moes word, R20 913 793,81 beloop. Die departement het die betaling by die provinsiale tesourie ingedien om verwerk te word. Pleks daarvan om in rand te betaal, is die betaling egter in dollar gedoen. Nadat die fout agtergekom is, het die departement die provinsiale tesourie gevra om die volle bedrag (R318 307 941,79) van Microsoft terug te vra. Die geld is in Februarie vanjaar suksesvol terugbetaal, maar weens ŉ verandering in die wisselkoers het dit ŉ verlies van meer as R6,8 miljoen tot gevolg gehad. Randall sê die verlore miljoene kon gebruik word om naastenby 48 046 dosisse entstof te koop, wat volgens die departement van gesondheid in April vanjaar naastenby $10 (sowat R142) per dosis gekos het. Die DA sê hy verwelkom die ondersoek na die transaksie wat gedoen word, maar glo dat strenger stappe teen die betrokke amptenaar gedoen moes word. Randall sê die geld wat verloor is, moes van dié persoon verhaal word. Randall sê gevolgbestuur is die enigste manier om te verseker foute soos dié word nie herhaal nie en sal ŉ streng boodskap aan staatsamptenare stuur. “Ons inwoners in Gauteng verdien ŉ regering wat amptenare en die LUR aanspreeklik hou wat betref die besteding van belastingbetalersgeld, nou, gegewe die Covid-19-pandemie, meer as ooit.” Randall sê die DA sal nie rus tot die geld herwin is en die betrokke amptenare aangekla is nie. “Ernstige nalatigheid verdien ernstige gevolge, veral as die verlore geld gebruik kon word om lewens en inkomstes te red.”